Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 211/12/6606	Lučenec, 10.5.2012
EEČ : 2-47-74-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletého syna XXXXX, nar. 18.04.1994, hoci bol právoplatným rozsudkom Okresného súdu v Lučenci  č.k. 11 P 85/2008 zo dňa 26.03.2008 zaviazaný k plateniu výživného mesačne vo výške 49,79 € vždy predom do 15-teho dňa toho ktorého mesiaca počnúc dňom  01.03.2008 k rukám matky dieťaťa XXXXX, nar. XXXXX, takto uloženú povinnosť riadne, pravidelne a v plnej výške neplnil  v Tomášovciach  a inde aj napriek tomu, že v období od 01.10.2011 do 31.03.2012 bol zamestnaný obcou XXXXX a teda mal pravidelný mesačný príjem, pričom matke dieťaťa XXXXX za obdobie od 01.01.2011 doposiaľ na výživnom dlhoval celkovú sumu 472,26 €, ktorého konania sa dopustil napriek tomu, že bol trestným rozkazom Okresného súdu v Lučenci č.k.  22T 44/2010 zo dňa 09.03.2010, ktorý nadobudol právoplatnosť dňa 23.03.2010 uznaný vinným z prečinu zanedbania povinnej výživy podľa § 207 ods. 1 Tr. zák. 
lebo zanikla trestnosť činu
Odôvodnenie:
	Proti obvinenému XXXXX bolo vyšetrovateľom PZ, OR PZ v Lučenci vedené trestné stíhanie pod číslom konania ORP-193/OVK-LC-2012 pre prečin zanedbania povinnej výživy podľa § 207 ods. 1, ods. 3 písm. c/  Tr. zák. na tom skutkovom základe, ktorý je uvedený vo výrokovej časti tohto uznesenia. 
	Vyšetrovateľ OR PZ v Lučenci po ukončení skráteného vyšetrovania dňa 09.05.2012 predložil na okresnú prokuratúru návrh na zastavenie trestného stíhania  z dôvodu splnenia podmienok podľa § 86 písm. a/ Tr. zák. 
	Po preskúmaní s vecou súvisiaceho vyšetrovacieho spisu som zistila, že  predmetný návrh je dôvodný. Obvinený XXXXX vo svojom výsluchu dňa 04.05.2012 uviedol, že je pravdou, že od januára 2011 si plnil svoju vyživovaciu povinnosť voči synovi XXXXX nepravidelne a len čiastočne podľa toho, ako mal peniaze. Vypovedal, že dňa 13.04.2012 matke dieťaťa XXXXX poštovým peňažným poukazom zaslal sumu 472,26 €, čím uhradil všetko zameškané výživné od januára 2011 vrátane bežného výživného za mesiac apríl 2012.
	Svedkyňa - poškodená XXXXX výpoveď obvineného potvrdila v plnom rozsahu. Uviedla, že obvinený XXXXX za obdobie od januára 2011 až do dňa konania jej výsluchu t.j. do 02.05.2012 uhradil všetko výživné v plnej výške. Keďže jej syn XXXXX núdzou netrpel so zastavením trestného stíhania vyslovila súhlas. 
	Vo veci bol vypočutý ako svedok aj XXXXX, ktorý uviedol, že vie o tom, že jeho matka už viackrát podala trestné oznámenie na otca z dôvodu neplatenia výživného. On sa do celej veci nestará, pretože je to záležitosť medzi jeho rodičmi. 
	Skutočnosť, že obvinený XXXXX dňa 13.04.2012 na adresu poškodenej vyplatil sumu 472,26 € potvrdzuje aj fotokópia poštovej poukážky na č.l. 31 vyšetrovacieho spisu. 
	Podľa § 86 písm. a/ Trestného zákona trestnosť činu zaniká aj vtedy, ak ide o prečin zanedbania povinnej výživy podľa § 207 Trestného zákona a prečin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	Podľa § 215 odsek 1 písm. h/ Trestného poriadku prokurátor zastaví trestné stíhanie ak zanikla trestnosť činu.
	Nakoľko obvinený XXXXX využil možnosť ustanovenia § 86 písm. a/ Trestného zákona a dodatočne splnil svoju vyživovaciu povinnosť bolo potrebné o jeho trestnom stíhaní za prečin zanedbania povinnej výživy podľa § 207 odsek 1, odsek 3 písm. c/ Trestného zákona rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka